Esaia 18 | Bibele e Inthaneteng | Phetolelo ea Lefatše le Lecha
18 Jo! naha ea likokoanyana tse phuphuselang ka mapheo, e sebakeng sa linōka tsa Ethiopia!+ 2 E romela baromuoa+ ka leoatle, le ka likepe tsa loli holim ’a metsi, e re: “Tsamaeang, lōna manģosa a lebelo, le ee sechabeng se selelele le se letlalo le boreleli, ho batho ba tšabehang hohle, sechaba se matla a tšoarellang le se hatakelang, seo naha ea sona e hohotsoeng ke linōka.”+ 3 Lōna baahi bohle ba naha+ e behang le lōna baahi ba lefatše, le tla bona pono joaloka mohlang ho phahamisoang pontšo lithabeng,+ ’me le tla utloa molumo joaloka mohlang ho letsoang lenaka.+ 4 Etsoe sena ke seo Jehova a mpoleletseng sona: “Ke tla lula ke sa khathatseha ’me ke talime sebaka sa ka se tiisitsoeng,+ joaloka mocheso o benyang leseling,+ joaloka phoka mochesong oa kotulo.+ 5 Etsoe pele ho kotulo, ha thunthung e e-ba e phethahetseng le palesa e fetoha morara o butsoitseng, motho o tla boela a pome makalana ka sekere sa ho faola lifate ’me a tlose makala a ithatelang, a a khethule.+ 6 A tla tlohelloa nonyana ea lithaba e jang nama le phoofolo ea lefatše.+ Ka sebele nonyana e jang nama e tla hlola teng lehlabula, ’me phoofolo e ’ngoe le e ’ngoe ea lefatše e tla hlola teng nakong ea kotulo.+ 7 “Ka nako eo Jehova oa mabotho+ o tla tlisetsoa mpho, e tsoang ho batho ba balelele le ba letlalo le boreleli,+ esita le ho batho ba tšabehang hohle, sechaba se nang le matla a tšoarellang le se hatakelang, seo naha ea sona e hohotsoeng ke linōka, ho e isa sebakeng sa lebitso la Jehova oa mabotho, Thabeng ea Sione.”+